Enn er blómlegt í Árdal og þriðja þáttaröðin senn í loftið Þriðja sería af sjónvarpsþáttaröðinni Hið blómlega bú hefur göngu sína á Stöð 2 sunnudagskvöldið 19. apríl . Í þáttaröðinni fer kokkurinn Árni Ólafur Jónsson úr stórborginni New York og sest að í Árdal í Borgarfirði . Í fyrstu þáttarröðinni hefur Árni kokkur búskap og kynnist ræktunarleiðum og helstu störfum bænda . Í annarri seríu sem gerist yfir vetrartímann upplifir áhorfandinn jólastemningu í Borgarfirði , vetrarlífið og hátíðarmat . „ Nú er þriðja þáttarröðin á lokametrum framleiðslu og sem fyrr leitar Árni á náðir heimamanna og kannar matarkistu Vesturlands . Í þetta sinn fer hann vítt og breytt um Vesturlandið , “ útskýrir Bryndís Geirsdóttir framleiðandiþáttanna í samtali við Skessuhorn . „ Við erum fáliðuð og tökum okkur góðan tíma í vinnsluna , þetta er hvorki hraðsoðið né niðursoðið og það er forsenda þess að þáttarframleiðslan gengur upp . Við erum að klára klippingu og upptökur á tónlist fyrir átta þátta seríu sem verður frumsýnd 19. apríl . Það er mikið lagt upp úr tónlistinni sem er nær öll samin , útsett og tekin upp í stofunni í Árdal . KK hefur séð um tónlistina fyrir þættina frá upphafi . Það hefur verið ofsalega gaman að vinna með honum , hann er svo lunkinn lagasmiður . Stundum vörpum við einhverri stemningu eða gefum mynd af framvindu og hann býr til tónmál úr því . Það er eins og hann grípi orðin sem við setjum fram í rýmið og svari með tónlist . Það er alveg merkilegt að fylgjast með hvernig einmitt réttu tónarnir verða til . Kristján er einhvern veginn ólgandi brunnur stemningar og stílbrigða . Ég vona að það slæðist eitt lag eða tvö lög með úr þessu samstarfi á nýju plötuna hans . Það væri nú eitthvað alveg magnað , “ segir Bryndís . Húnsegir einnig að það sé sérstakt að tónlist leiki svo stórt hlutverk í matreiðsluþætti og KK ljái þáttunumeinkennandi blæ . Óhætt er að segja að þættir Býdrýginda um Hið blómlega bú séu einver besta kynning sem Vesturland hefur fengið í sjónvarpi á liðnum árum . Spennandi verður því að fylgjast með næstu þáttaröð .